Petrus, Dei gratia Senonensis archiepiscopus, omnibus presentes litteras inspecturis in Domino salutem. Noverint universi quod ecclesia Beati Benedicti Floriacensis titulo permutationis dedit presbytero de Meinvillari terram quondam Galteri Carnotensis, quam eadem ecclesia emerat a Willelmo de Montoire et plateam quamdam, quam eadem ecclesia similiter emerat ab eodem in masura Radulphi de Puteo, pro uno modio et una mina bladi redditus annui quos dictus presbyter in decima quondam prefati Willelmi, nunc autem sepefate ecclesie, percipiebat, et illa portione synodi que pro eadem decima debebatur, cujus solutio in ipsium presbyterum et ejus successores de cetero ratione permutationis transfertur. Adjecta est etiam conditio talis quod terram et plateam, quas presbyter ex ipsa permutatione recepit prefata ecclesia, tam ipsi quam suis successoribus tenebitur garantire, et expensas et damna, si qua nomine dictarum rerum sustinuerit, resarcire. In cujus rei memoriam, presentem paginam sigilli nostri munimine fecimus communiri. Actum anno gratie millesimo ducentesimo nono, mense maio.